b"\n_START_ARTICLE_\nFestes Quinquennals d'Alcanar\n_START_SECTION_\nHist\xc3\xb2ria\n_START_PARAGRAPH_\nLes Festes Quinquennals s\xc3\xb3n unes festes que tenen el seu origen en la promesa que va fer el poble d'Alcanar el 7 d'octubre de 1939, al rebre una nova imatge adquirida de la Mare de D\xc3\xa9u del Remei per subscripci\xc3\xb3 popular._NEWLINE_Aquell memorable dia es f\xc3\xa9u a la pla\xc3\xa7a Major una solemne celebraci\xc3\xb3 religiosa, durant la qual l'orador Moss\xc3\xa8n Federico Domingo, en pres\xc3\xa8ncia de les Autoritats i la quasi totalitat del poble, propos\xc3\xa0 de celebrar cada cinc anys unes Festes Extraordin\xc3\xa0ries en Honor de la Patrona d'Alcanar, la Mare de D\xc3\xa9u del Remei, amb especial celebraci\xc3\xb3 d'un novenari durant el qual la imatge de la Verge recorreria la ciutat i les Cases d'Alcanar, per sectors, per tal de rebre la veneraci\xc3\xb3 de tots els devots. La proposta fou acceptada amb una fervorosa aclamaci\xc3\xb3 dels presents._NEWLINE_El rector de la parr\xc3\xb2quia era, aleshores, D. R\xc3\xb3mulo Monfort, canareu, que havia substitu\xc3\xaft recentment a D. Francisco Sanju\xc3\xa1n. Les primeres Festes Quinquennals es van celebrar l'any 1944, cinc anys despr\xc3\xa9s de la promesa._NEWLINE_L'any 1964, 25 anys despr\xc3\xa9s, al comprovar-se que no hi havia cap document escrit d'aquell esdeveniment hist\xc3\xb2ric, l'Ajuntament d'Alcanar, amb molt bon encert, convoc\xc3\xa0 un plenari i aixec\xc3\xa0 Acta de tal com van passar els fets, ja que, aleshores, encara eren molts els testimonis que hi havia presents. Aix\xc3\xad, es deixaven a la posteritat les dades de l'origen de les Festes Quinquennals._NEWLINE_L'any 1989 es van celebrar amb gran solemnitat les Desenes Festes Quinquennals i el 50\xc3\xa8 Aniversari de la promesa. Entre altres actes commemoratius, coincidint el dia i la data (dissabte, 7 d'octubre) es va portar la imatge de la Verge a la pla\xc3\xa7a Major, i el Rector Mn. Joan Ferrer va adre\xc3\xa7ar als presents unes sentides paraules enaltint la fidelitat dels canareus en el compliment de la promesa._NEWLINE_Deu dies abans del segon diumenge d'octubre, la imatge de la Verge \xc3\xa9s baixada al poble, portada per la quinta dels \xc3\xbaltims cinc anys i acompanyada de nombrosos devots. Oportunament, el poble es congria a l'entrada de la ciutat per fer-li a la Mare de D\xc3\xa9u una c\xc3\xa0lida rebuda. L'arribada \xc3\xa9s un esclat d'entusiasme i emoci\xc3\xb3, d'alegria que s'expressa amb aplaudiments i visques a la venerada Patrona._NEWLINE_L'emoci\xc3\xb3 d'aquesta arribada es reviu cada dia, durant la novena, quan la Verge passa en process\xc3\xb3 pels carrers i per davant de cada casa. Es divideix la poblaci\xc3\xb3 en nou sectors, incloses Les Cases d'Alcanar. Cada dia del novenari, pel mat\xc3\xad es fa el rosari de l'aurora i, per la nit, la process\xc3\xb3 del sector corresponent, que els ve\xc3\xafns han guarnit art\xc3\xadsticament, tot palesant creativitat i bon gust, expressi\xc3\xb3 de joia per ser amfitrions de la Mare de D\xc3\xa9u del Remei._NEWLINE_Acabada la process\xc3\xb3 al temple parroquial es fa la novena, en qu\xc3\xa8 cada dia predica un sacerdot diferent que t\xc3\xa9 alguna relaci\xc3\xb3 amb el poble. _NEWLINE_Acabat el novenari, despr\xc3\xa9s d'haver recorregut en process\xc3\xb3 els 24 quil\xc3\xb2metres dels carrers d'Alcanar i Les Cases d'Alcanar, la sagrada icona \xc3\xa9s tornada al santuari. El segon diumenge d'octubre tot el poble peregrina i fa pinya al voltant de la peanya perqu\xc3\xa8 tothom la vol portar. Per cinc anys m\xc3\xa9s la Mare de D\xc3\xa9u restar\xc3\xa0 a la seua Ermita.\n_START_SECTION_\nGoigs\n_START_PARAGRAPH_\nHi ha diversos cants de lloan\xc3\xa7a dedicats a la Mare de D\xc3\xa9u del Remei. Els m\xc3\xa9s tradicionals s\xc3\xb3n, per\xc3\xb2, els Goigs, que es canten de manera popular durant els actes de les Festes Quinquennals._NEWLINE_Tamb\xc3\xa9, en l'\xc3\xa8poca moderna, el compositor canareu Enrique Cofiner va posar m\xc3\xbasica en forma d'Himne a la Preg\xc3\xa0ria a la Verge del Remei. Els ve\xc3\xafns de Les Cases han tingut durant molts anys per costum cantar una Salve Marinera quan fan el trasllat de la Verge._NEWLINE_GOIGS A LA VERGE DEL REMEI_NEWLINE_Elegida sou per D\xc3\xa9u, salut del g\xc3\xa8nere hum\xc3\xa0,_NEWLINE_sempre en V\xc3\xb3s busca remei, nostre poble d'Alcanar._NEWLINE__NEWLINE_Tot el que V\xc3\xb3s demaneu al Verb Fill de l'Etern Pare,_NEWLINE_molt f\xc3\xa0cilment ho alcanseu per vostra gr\xc3\xa0cia de Mare,_NEWLINE_i en aqueix immens poder sempre tots hem confiat,_NEWLINE_sempre en V\xc3\xb3s..._NEWLINE__NEWLINE_Des que el sol il\xc2\xb7lumina sou vas espiritual_NEWLINE_que cont\xc3\xa9 la medicina per tota classe de mal,_NEWLINE_per aix\xc3\xb2 de tot arreu venen aqu\xc3\xad i s\xc3\xb3n curats,_NEWLINE_sempre en V\xc3\xb3s..._NEWLINE__NEWLINE_Les gl\xc3\xb2ries del nostre poble, cavallers, t\xc3\xadtols i abats,_NEWLINE_pagesia honrada i noble, mariners valents i braus,_NEWLINE_ara i sempre del Remei han sigut fervents amants,_NEWLINE_sempre en V\xc3\xb3s..._NEWLINE__NEWLINE_De captius sou redemptora, de pecadors, conversi\xc3\xb3,_NEWLINE_d'afligits, consoladora, de malalts, la curaci\xc3\xb3;_NEWLINE_tota ll\xc3\xa0grima eixugueu, tot dolor sabeu minvar._NEWLINE_Sempre en V\xc3\xb3s..._NEWLINE__NEWLINE_Finalment Mare i Senyora l'esperan\xc3\xa7a en V\xc3\xb3s posem,_NEWLINE_i essent V\xc3\xb3s la mediadora, la gl\xc3\xb2ria tamb\xc3\xa9 esperem._NEWLINE_I agra\xc3\xafts a favors tants, tots teus som, \xc3\xa0nima i sang._NEWLINE_Sempre en V\xc3\xb3s..._NEWLINE__NEWLINE_Amen._NEWLINE_PREG\xc3\x80RIA A LA VERGE DEL REMEI_NEWLINE_A vostres peus, oh, Verge del Remei, qu\xc3\xa8 hi fa de bon estar\xc2\xa0!_NEWLINE_Qu\xc3\xa8 s\xc3\xb3n ditxosos fent-hi niu l'ocell, la flor que hi ve a esclatar\xc2\xa0!_NEWLINE_Un niu \xc3\xa9s vostra ermita, Mare amada, nosaltres els petits_NEWLINE_vivim de vostre amor amb la becada i amb llet dels vostres pits._NEWLINE__NEWLINE_V\xc3\xb3s sou la flor, nosaltres les abelles vivim de dol\xc3\xa7a mel,_NEWLINE_i no trobant a terra flors prou belles, girem els ulls al cel._NEWLINE_Porteu-nos a volar amb vostres ales pel camp de l'infinit,_NEWLINE_fins a mirar en ses emp\xc3\xadries sales el sol de fit a fit."